SET เช้าลุ้นบวกต่อ! หลังราคาน้ำมันพุ่ง หนุนกล่มพลังงาน-ยอดติดเชื้อโควิดทรงตัว
แนวโน้ม SET เช้าลุ้นบวกต่อ! จากราคาน้ำมันสูงต่อเนื่องทำให้เกิดแรงหนุนในหุ้นกลุ่มพลังงาน และตัวเลขผู้ติดเชื้อภายในประเทศค่อนข้างทรงตัวหนุน กลุ่ม Reopening แนะติดตามประกาศผ่อนคลายมาตรการควบคุมการแพร่ระบาดโควิด-19 ในวันที่ 14 ต.ค.นี้
11 ต.ค. 2564

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่าตลาดหุ้นไทยวันนี้จะปรับตัวขึ้น จากปัจจัยหนุนของราคาโภคภัณฑ์ที่ยังคงปรับตัวสูงขึ้นต่อเนื่อง โดยเฉพาะราคาน้ำมัน ทำให้แรงหนุนในหุ้นกลุ่มพลังงานยังคงเป็นปัจจัยเชิงบวกต่อตลาดและการฟื้นตัวของเงินเฟ้อของโลกที่เร่งตัวขึ้นมาตามราคาโภคภัณฑ์ ก็เป็นสิ่งที่ประคองหุ้นกลุ่มธนาคารเอาไว้ ด้านตลาดภูมิภาคเอเชียวันนี้คาดจะเคลื่อนไหวแบบไซด์เวย์จนถึงบวกในกรอบแคบ คล้ายกับตลาดหุ้นไทยเช่นกัน
นอกจากนี้ตัวเลขผู้ติดเชื้อภายในประเทศยังค่อนข้างทรงตัวอยู่ที่ประมาณ 1 หมื่นคนต่อวัน ซึ่งยังเป็นสิ่งที่สนับสนุนหุ้นกลุ่ม Reopening และยังต้องจับตาดูมาตรการภาครัฐที่จะประกาศผ่อนคลายมาตรการควบคุมการแพร่ระบาดโควิด-19 ในวันที่ 14 ต.ค.นี้อีกด้วย
สำหรับคำแนะนำการลงทุนวันนี้แนะนำหุ้น TOP จากราคาน้ำมันยังคงปรับตัวสูงขึ้นต่อเนื่อง และแนะนำกลุ่มธนาคารอย่าง KBANK จากบอนยีลด์โลกที่ปรับตัวขึ้นและเงินเฟ้อที่เร่งตัวขึ้น
ทั้งนี้พร้อมให้กรอบแนวรับที่ 1,626 จุดและแนวต้านที่ 1,646 จุด
 
 